google/wiki40b huggingface dataset:
Nardo

Nardo er et område i Trondheim. Nardo ligger sør for selve Midtbyen og øst for Nidelva. Navnet Nardo skriver seg fra norrøn tid, og man regner med det lå et gudehov tilegnet Njord her. 
Statistisk sentralbyrås levekårsundersøkelse utpekte i 2004 Nardo som den bydelen i Trondheim hvor innbyggerne hadde det best.

Beliggenhet

Området Nardo strekker seg fra Lerkendal i nord og til Risvollan i sør. Grensene i øst og vest er henholdsvis Moholt og Sunnland.
Med tiden har det endret seg en del hvilke områder som regnes til Nardo. Tendensen er at Nardo, noe feilaktig, har strukket seg sørover. Handlesenteret Nardocenteret har bidratt mye til dette, i tillegg til at Nardo administrative distrikt frem til 1. januar 2005 betegnet bydelene Nardo, Steinan, Bratsberg, Nidarvoll og Hoeggen. Nardo er fra 2005 underlagt Lerkendal administrative bydel.
Omkjøringsveien og Nardokrysset deler bydelen i to deler, Nardosletta er et relativt flatt område fra Omkjøringsveien og sørover til Nardocenteret. Nord for Omkjøringsveien ligger Blomsterbyen og Nardotoppen, henholdsvis øst og vest for Torbjørn Bratts veg.
Sør for Nardo ligger det fire store borettslag hovedsakelig bestående av blokker og rekkehus: Othilienborg, Vestlia, Sollia og Risvollan. Sistnevnte er blant Norges største borettslag.

Utdanning

I hjertet av bydelen ligger Nardo skole. Den nye skolen ble åpnet i 2008 etter en byggeperiode på to år med midlertidig oppholdssted for elevene i brakker på Sverresborg. Bydelens lokale ungdomsskole er Sunnland ungdomsskole, rett vest for Nardo.
Nærmeste videregående skole er Strinda videregående skole som tilbyr studieretning for idretts- og studieforberedende fag.
Nardo ligger også i umiddelbar nærhet til Norges teknisk-naturvitenskapelige universitet, campus Gløshaugen.

Næringsvirksomhet

Nardo er først og fremst et boligstrøk og har få butikker og andre arbeidsplasser i selve bydelen. Sør i bydelen ligger bydelssenteret Nardocenteret. Trondheims Mercedes-Benz-forhandler, Motor-Trade er også lokalisert på Nardo. Røde kors og Tapir er noen av de få virksomhetene som har lokaler på Nardo. Et treningssenter med navnet Tren her har også nylig dukket opp nær Motor-Trade.

Kommunikasjon

Nardo ligger like ved Omkjøringsveien og er lett tilgjengelig med bil. Det meste av kollektivtransport til og fra Nardo foregår med buss, hovedsakelig bussrute nr. 8 og 22. Helt nord i bydelen ligger også Lerkendal jernbanestasjon på Stavnebanen.

Gårdsnavnet

Gårdsnavnet Nardo (Nardoe/Nardve (1801)) var tidligere matrikulert til Lade sogn i Strinden prestegjeld. I 1801 nevnes 2 gårder: Nardoe nedre og Nardve den mellemste. I 1886 nevnes 4 gårder: Nardo nordre, vestre, østre og søndre med tilsammen 7 bruk.
Tsentralnyj

Tsentralnyj (russisk  Центральный) er en lukket by i Nizjegorod oblast i Russland.Byen hadde omlag 3000 innbyggere i 2010.
NM i landeveissykling 1951

30 km tempo

Mesterskapet ble annullert på grunn av kontroverser rundt Håkon Westbys deltagelse. Westby hadde brutt idrettsstreiken ved å delta i stevner under krigen. 
Etter krigen ble han utestengt, men nå hadde han fått lov til å konkurrere igjen. Da det ble kjent at Westby skulle delta i dette rittet, trakk mange av de andre rytterne seg.
Etter en del fram og tilbake ble rittet til slutt gjennomført, uten Westby, med Aage Myhrvold som vinner. 
Norges Cykleforbund valgte å ikke la rittet telle som norgesmesterskap.
Kontorist

Kontorist er en lavere stilling på kontor. 
Kontoristenes (yrkebetegnelsen ble tatt i bruk på slutten av 1700-tallet) arbeidsoppdrag ble med tiden varierende. De hadde innenfor foretakene ganske høy status, og kunne utnyttes av sine sjefer til også å utføre tjenester av mer personlig art. De ble ofte ansett mer som eierfamilienes tjenere enn som lønnsarbeidere og hadde høyere status enn disse. Motsetninger forekom mellom «mansjettarbeiderne» og de «egentlige» arbeiderne. Deres ansettelsesvilkår var generelt betydelig mer fordelaktige enn øvrige ansattes. Som kontorister regnet en opprinnelig skrivere, bokholdere, kasserere og avlønningspersonale. Frem på 1900-tallet tilkom skrivemaskinister, telefonister, resepsjonister med flere.
Yrket har gjennomgått en revolusjonerende utvikling fra fjærpenner via de første regne- og skrivemaskinene til datamaskiner. Det var lenge – frem til et stykke inn på 1900-tallet – et utpreget mannlig arbeid, selv om unntak fantes. Etter yrkets femininisering har dets status sunket, og yrkeskorpset har ikke lyktes å henge med i arbeidernes lønnsutvikling.
Gammelkinesisk

Gammelkinesisk (forenklet kinesisk: 上古汉语, tradisjonell kinesisk: 上古漢語, pinyin: shànggǔ hànyǔ) er den form av kinesisk som ble talt i Kina fra omkring 1300-tallet f.Kr., under den senere del av Shangdynastiet, til grunnleggelsen av Qindynastiet i år 221 f.Kr. Språket ble bevart langt etter at det hadde sluttet å bli benyttet, i form av klassisk kinesisk, det skriftspråk som frem til 1900-tallets begynnelse ble benyttet som felles skriftspråk for samtlige kinesiske dialekter og også som litterært språk i Japan, Korea og Vietnam.
Filosofene Konfucius' og Mencius' verker ble skrevet på dette språk likesom det taoistiske standardverket Daodejing.

Historikk

Gammelkinesisk kan deles inn i to perioder: eldre og yngre gammelkinesisk. Eldre gammelkinesisk kalles også førklassisk, og yngre gammelkinesisk kalles klassisk kinesisk. Begrepet klassisk kinesisk har imidslertid også en annen betydning: det skriftspråk som ble benyttet i det yngre gammelkinesisk, og senere i noe forandret form til begynnelsen av 1900-tallet.

Eldre gammelkinesisk

Perioden for eldre gammelkinesisk regnes fra den senere delen av Shangdynastiet. De første bevarte kinesiske innskriftene, de såkalte orakelbenene, stammer fra den tiden. Innskriftene er nedtegnelser av spådommer på skulderblad fra okser eller skillpaddebukskjold, som fikk innrisninger fra omlag 1300-tallet til 1050 f.Kr.
Eldre gammelkinesisk gjenfinnes på Zhoudynastiets bronseartefakter, for det meste på kar som var støpt til minne om kongelige offer, samt i de første kinesiske klassikere: (deler av) Yijing (易經), Shujing (書經) samt Shijing (詩經).

Yngre gammelkinesisk

Det yngre gammelkinesiske ble talt fra tiden for Konfucius' fødsel, 551 f.Kr., til grunnleggelsen av keiserdømmet Qin 221 f.Kr.
Mesterligaen i futsal for menn

UEFA Futsal Cup er en årlig europeisk futsalturnering avholdt av UEFA. Klubber som plasserer seg høyt nok i sine nasjonale fotballigaer får delta i turneringen. For å delta må lagene vinne sine respektive hjemlige ligaer. I tillegg er regjerende mester kvalifisert. I 2014/15 deltok 49 lag fra 48 forskjellige nasjoner. Turneringen ble for første gang avhold sesongen 2001/02. Vegakameratene har deltatt flest ganger (4) og det beste resultatet (3.-plass i 2012/13) av norske lag. Vegakameratene er også det laget med høyest seeding av de norske laget (17.-plass i 2014/15). Nidaros var det første norske laget som deltok i 2009/10. .

Format

Turneringen består i dag av fire deler. Først et kvalifiseringsgruppespill kalt "Preliminary round", der gruppene består av tre til fire lag. Gruppespillet arrangeres av et vertslag og alle kampene går på samme arena. Det spilles kun enkel serie (gjelder også begge påfølgende gruppespill), og gruppevinneren går videre til selve hovedrunden ("Main round") av turneringen hvor lag som er seedet også kommer inn. Denne består av seks grupper med fire lag i hver gruppe, der ett av lagene stiller som vertslag. De to best plasserte lagene fra hver gruppe går videre til eliterunden ("Elite round") hvor de fire lagene med høyest seeding kommer inn. Dette ut utgjør totalt 16 lag, som fordeles på fire grupper. Vinnerne av disse fire gruppene møtes til semifinaler og finale, kalt "Final four". Fra og med sesongen 2006/07 ble det også spilt bronsefinale.

Kvalifisering

Alle serievinnerne i de respektive medlemslandene er kvalifisert for deltakelse.  Deretter bestemmer UEFA-koeffisienten hvilket stadium laget kommer inn på. De fire øverste blir seedet direkte til eliterunden, og de påfølgende 16 lagene går inn i hovedrunden. Lag rangert fra og med 21 og nedover fordeles på åtte grupper, der gruppevinneren i hver gruppe går til hovedrunden. Tittelforsvareren er også kvalifisert, noe som gjør at ett land kan ha to deltakere. UEFA-koeffisienten legger også grunnlaget for trekningen av gruppene.
Svømming under EM i svømmesport 2016 – 200 meter rygg menn

Semifinaler

Semifinalene ble avholdt den 20. mai fra kl. 19:08.
Fjord1 MRF

Historikk

Fjord1 MRF AS ble opprinnelig stiftet i 1920 som Møre Fylkes Ruteselskap (MFR), men skiftet siden navn til Møre og Romsdal Fylkesbåtar (MRF) i 1949.
MRF ble i 2001 et datterselskap av konsernet Fjord1 sammen med Fylkesbaatane i Sogn og Fjordane, disse to selskapene ble til Fjord1-konsernet.
Virksomheten til MRF ble videreført fra 2005 under navnet Fjord1 MRF, og hadde fremdeles Molde som hovedbase.
MRF hadde holdt seg til sjøverts trafikk helt til midten av 1990-tallet. Da kjøpte MRF opp flere rutebil- og transportselskaper på Sunnmøre, først Mørebil, så Stranda og Sykkylven Billag, Storfjord Rutebilar og Sørøy-Buss. De tre siste selskapene ble fusjonert inn i Mørebil. Etter at Fjord1 var etablert, ble også Sunnmøre-Romsdal Billag kjøpt (2003), og virksomheten i disse selskapene ble fra 2005 organisert i Fjord1 Buss Møre og Fjord1 Gods Møre. Sistnevnte tok senere navnet Fjord1 Transport og tok over all godstransport på vei i Fjord1-konsernet.
Fjord1 Transport ble i 2011 solgt til Firda Billag. Selskapet ble fusjonert med godstrafikken i Firda Billag og nytt selskapsnavn ble Transferd. Fjord1 Buss Møre ble i løpet av 2012 og 2013 solgt til Nettbuss.
I dag heter selskapet Fjord1 ASA og har hovedkontor i Florø, selskapet er landets største transportselskap innenfor fergedrift, passasjer- og ekspressbåtdrift. I tillegg driver konsernet virksomhet innen andre forretningsområder, herunder reisebyrå, verksteddrift, finans og eiendomsforvaltning. Fjord1 er notert på Oslo Børs. Selskapet eier også 34 % av WF Holding, som igjen eier 80 % av Widerøes Flyveselskap.
Selskapet har ca. 1 280 ansatte og omsatte i 2014 for 2,3 mrd. kroner. I 2014 opererte selskapet 71 ferger, hurtigbåter og andre båter.
Amílcar Cabral

Utmerkelser

Cabral ble i 2004 posthumt utnevnt til den sørafrikanske Ordenen O. R. Tambos følgesvenner.
Det pavelige orientalske institutt

Det pavelige orientalske institutt (italiensk: Pontificio Istituto Orientale, P.O.I., latin: Pontificium Institutum Orientalium Studiorum; P.I.O.) i Roma er en katolsk høyskole på universitetsnivå og av pavelig rett, som har fakultetene Orientalsk kirkerett og Østkirkestudier.

Historie

Instituttet ble opprettet i 1917 av pave Benedikt XV som sentrum for studiet av de østlige kirker. Dets oppgaver, som beskrevet den 15. oktober 1917 i det apostoliske skriv Orientis catholici (Ecclesiae Orientales) var studium og forståelse av de østlige kirker, og dette slik at det også kunne berike og utdype den vestlige tradisjon. 
Den 14. november 1929 ble dets bibliotek om østlig kristendom åpnet. Det har i dag (2019) blitt til verdens største innen sitt felt, med 180.000 bind.  Biblioteket har spesialisert litteratur innen kirkehistorie, teologi, patristikk, spiritualitet, hagiografi, liturgi, kirkerett og sakralkunst, så vel som økumene innen den bysantinsk-slaviske verden, Balkan, det nære Østen og Midt-Østen.

Høyskolen

Man befatter seg med den østsyriske «Østens kirke», de orientalsk-ortodokse kirker, de bysantinsk-ortodokse kirker og de orientalske katolske kirker. De geografiske tyngdepunkter er Midt-Østen, Østeuropa, Egypt, Etiopia, Eritrea og det sørlige India. Jesuittene har den vitenskapelige ledelse.  
Siden grunnleggelsen av instituttet har det (2019) studert ca. 6.000 studenter ved Det pavelige orientalske institutt, og over 500 studenter er blitt promovert til doktorgraden. Instittet publiserer «Orientalia Christiana Analecta» og «Orientalia Christiana Periodica» så vel som «Kanonika» og «Anaphorae Orientalis», enn videre «Edizioni Orientalia Christiana».
Omlag to tredeler av de innskrevne studenter er i fakultetet for Østkirkestudier,  der det undervises i teologi, liturgi og historie opp til og med doktorgrad. De øvrige studerer østlig kirkerett; dette er det eneste fakultet i verden som underviser i dette, også opp til doktorgrad. Kirkerettsfakultetet spilte en viktig rolle for kodifiseringen av de orentalske kirkers kirkerett..

Studentmasse

Antallet studenter svinger mellom 300 og 400 fra år til annet. De kommer fra nesten 40 land. Det dreier seg for det meste om persteseminarister, diakoner, prester og ordensmedlemmer. Den største nasjonale gruppe er ukrainere, deretter folk fra den indiske delstaten Kerala. Det kommer også studenter fra ikkekristne religioner.
Læringsmiljø

Læringsmiljø er summen av alle de forhold som kan tenkes å virke inn på elevenes muligheter til å tilegne seg kunnskap samt fysisk og psykisk helse.
Ifølge Læringsplakaten som er en del av Kunnskapsløftet, skal den offentlige skolen sikre at det fysiske og psykososiale arbeids- og læringsmiljøet fremmer helse, trivsel og læring (Opplæringsloven kapitel 9a).
Elevundersøkelser og annen forskning tyder på at læreren har avgjørende betydning for læringsmiljøet
Carsten Borchgrevinkisen

Carsten Borchgrevinkisen (også Borchgrevinkisen) er et stort område mellom Sør-Rondane og Fimbulheimen i Dronning Maud Land som er dekket av en iskappe.
Den ble kartlagt av norske kartografer i 1957 basert på flyfotografering foretatt av U.S. Navy Operasjon Highjump i 1946-47 og navngitt etter den norske polfareren Carsten Borchgrevink som ledet den første overvintringsekspedisjonen til det antarktiske kontinentet, Southern Cross-ekspedisjonen.
Tyttebærprydvikler

Utseende

En middelsstor (vingespenn 15-20 millimeter), rødlig vikler. Forvingens grunnfarge er varmt brunrød, med sølvfargede tverrstriper og et brunrødt nettmønster som går over disse. Bakvingen er brunhvit.

Levevis

Larvene lever mellom sammenspundne blader på tyttebær (Vaccinium vitis-idaea), melbær (Arctostaphylos uva-ursi) og pors (Myrica gale). Arten flyr i mai-juni på heier og i barskog der disse plantene vokser.

Utbredelse

Den er utbredt over hele Europa bortsett fra Island og de sørligste delene. Den er også utbredt og nokså vanlig over hele Norge.
Café Pelé

Café Pelé er en serie instantkaffe produsert av det brasilianske selskapet Cacique de Café Solúvel. som har fått sitt navn etter fotballspilleren Pelé. Café Pelé selges i dag i mer enn 50 land og finnes også i dagligvarehandelen i Skandinavia.
Cacique de Café Solúvel har i staten Paraná verdens største fabrikk for produksjon av tørrkaffe og var i 2003 Brasils største eksportør av disse kaffetypene som kategoriseres i; lufttørket (spray dried), agglomerert og frysetørret kaffe.
Pål Arne Fagernes

Spydkarrieren

Fagernes' beste resultat som spydkaster var 4.-plass under VM i friidrett i 1999. Han kastet da 86,24 meter og satte norsk rekord. Under kvalifiseringen i OL i Sydney i 2000 forbedret han sin norske rekord til 86,74 meter. I finalen oppnådde han 83,04 meter og ble nummer ni. Han deltok også i OL 1996 i Atlanta. Fagernes vant fire NM-gull, og i 2002 mottok han kongepokalen. Han nådde imidlertid aldri helt opp i verdenstoppen, mye på grunn av utenomsportslige problemer.

Øvrig karriere

Sin debutkamp som proffbokser, mot slovakiske Peter Simko i 2003, vant han på teknisk knockout etter 25 sekunder. 
Fagernes vant også 72 nasjonale langrennskonkurranser, seks kretsmesterskap i langrenn og nesten 30 sykkel/offroad-ritt – inkludert ett Norgescupritt. I 1990 kastet han en snøball 81,46 meter under det uoffisielle norgesmesterskapet på Bislett. Han representerte Asker Skiklubb i langrenn og friidrett (IK Tjalve fra 1995).

Dødsulykke

Pål Arne Fagernes omkom i en bilulykke på E6 i Østfold, kun 29 år gammel. Hans norske rekord sto inntil juni 2005 da Andreas Thorkildsen kastet 86,82 meter under et stevne i Finland. Thorkildsen har senere forbedret rekorden ytterligere.
Derek Whyte

Klubbkarriere

Whyte startet sin fotballkarriere hos Celtic i 1985, og den 22. august samme år fikk han sin seriedebut på førstelaget borte mot Heart of Midlothian FC. I 1985/1986-sesongen vant han sitt første trofé da Celtic vant seriemesterskapet, og i 1987/1988-sesongen vant han både seriemesterskapet og cupmesterskapet med klubben. Mot slutten av 1991/1992-sesongen, etter å ha spilt 215 seriekamper for Celtic, ble han solgt til den engelske klubben Middlesbrough for 900 000 pund.
Hos Middlesbrough gikk han rett inn på førstelaget og hjalp til med å spille klubben opp til Premier League. Etter fem sesonger i England dro han tilbake til Skottland, hvor han skrev under på en fireårskontrakt for Aberdeen i desember 1997. I 1998 tok han over kapteinsbindet fra målvakt Jim Leighton og beholdt det frem til 2002, da han gikk på en fri overgang til Partick Thistle. 
I november 2003 tok han over rollen som spillende trener i Partick Thistle sammen med Gerry Britton, men la opp som fotballspiller i 2004. I 2005 ble trenerduoen sparket på grunn av manglende resultater.

Internasjonal karriere

Whyte fikk sin landslagsdebut for Skottland i en kamp mot Belgia i oktober 1987. Han ble tatt ut i troppen til EM i fotball 1992 av landslagstrener Andy Roxburgh og siden i troppen til EM i fotball 1996 av landslagstrener Craig Brown, men satt på reservebenken i begge mesterskapene. Han ble også tatt ut i troppen til VM i fotball 1998, men fikk heller ikke der en eneste kamp og var henvist til reservebenken. Whyte fikk totalt 12 landskamper for Skottland frem til 1999.
Den lokale boblen

Den lokale boblen er et tomt område i det interstellare medium i Melkeveiens Orion-arm. Området er minst 300 lysår i tverrsnitt og har en tetthet av nøytralt hydrogen som kun utgjør en tidel i forhold til de 0,5 atomer per kubikkcentimeter som er gjennomsnittet for det interstellare medium i Melkeveien som helhet. Den varme, diffuse gassen i den lokale boblen utstråler røntgenstråler, og den meget sparsommelige og varme gassen i boblen er et resultat av en supernova som eksploderte i løpet av de siste to til fire millioner år. Den mest sannsynlige kandidaten til å være resten av denne supernovaen er «Geminga» («Gemini gammastrålekilden») som er en pulsar i stjernebildet Tvillingene.
Den lokale boblen grenser opp til andre bobler med lav stofftetthet i det interstellare medium, herunder spesielt Loop I-boblen. Denne ble dannet av en supernova i stjernevinden i Scorpius-Centaurus assosiasjonen omkring 500 lysår fra Solen. Andre bobler, som grenser til den lokale boblen, er Loop II-boblen og Loop III-boblen.
Loop I-boblen rommer blant annet stjernen Antares, som det fremgår av illustrasjonen.
Solsystemet har beveget seg gjennom den regionen som nå er omfattet av den lokale boblen i løpet av de siste fem til ti millioner år. Regionens nåværende plassering er i den lokale interstellare skyen, som er en mindre region med større stofftetthet inne i boblen. Skyen ble dannet der den lokale boblen og Loop I-boblen møttes. Gassen i den interstellare skyen har en tetthet på omkring 0,1 atom per kubikkcentimeter.
Den lokale boblen er ikke kuleformet, men synes å innsnevres i det galaktiske planet, slik at den blir litt egge- eller ellipseformet. Det er mulig at den utvider seg oppover eller nedover, og dermed har timeglassform.
Anne drar fra Bjørkely

Anne drar fra Bjørkely (engelsk Anne of the island) er en kanadisk barnebok fra 1915; det er den fjerde av Lucy Maud Montgomerys bøker om Anne fra Bjørkely. Det er den tredje av de seks Anne-bøkene som er utgitt på norsk.
I boken har Anne blitt 18 år, og studerer ved universitetet i Kingsport, der hun leier et hus sammen med venner. Hun har tettere kontakt med Gilbert, og da han blir alvorlig syk, forstår hun hva han betyr for henne.
MTVA

Bakgrunn

MTVA ble satt i drift 1. januar 2011 og samlet fire offentlige medieselskaper i Ungarn: Magyar Televízió (MTV), Magyar Rádió (MR), Duna TV og nyhetsbyrået Magyar Távirati Iroda (MTI). Samtidig fikk MTI enerett på å produsere nyheter til de offentlige kringkasterne. 
Ifølge ungarske politikere skulle opprettelsen av MTVA bidra til å rydde opp i landets «dysfunksjonelle offentlige kringkastingssektor». 
Mediereformen fikk imidlertid kritikk fra utenlandske politikere og medieeksperter som mente reformen begrenset kringkasternes uavhengighet og ga regjeringen større kontroll over landets allmennkringkastere.
De fire kringkasterne fortsatte som fire divisjoner under MTVA, men 1. juli 2015 ble de fire divisjonene slått sammen til ett felles kringkastingsselskap: Duna Media. 
Blant annet har MTVA ansvaret for å fordele midler og ressurser til de ulike avdelingene i Duna Media. De fleste som jobber i Duna Media, er også ansatt gjennom MTVA.
Guddal

Kjente personer fra Guddal

Forfatteren og journalisten Herbjørn Sørebø kom fra Guddal.

Skole og barnehage

Guddal har egen grunnskole. Bygda har per april 2019 også en barnehage, men i mars 2019 gikk Fjaler kommune inn for å nedlegge barnehagen fordi det var for få barn i bygda.

Kirke

Guddal kirke er en langkirke i tømmer fra 1686.
NBA Defensive Player of the Year

NBA Defensive Player of the Year er en pris som deles ut årlig til den beste forsvarsspilleren i den amerikanske profesjonelle basketballigaen NBA. 
Prisen har blitt gitt til 16 forskjellige spillere. Både Ben Wallace og Dikembe Mutombo har vunnet prisen fire ganger hver, mens Dwight Howard er den eneste som har vunnet den tre ganger. Sidney Moncrief, Mark Eaton, Dennis Rodman, Hakeem Olajuwon og Alonzo Mourning har alle vunnet den to ganger hver. Dwight Howard er også den yngste spilleren til å vinne prisen.

Avstemmingen

Prisen har blitt utgitt siden 1982-83-sesongen, og fremstemmelsen av en vinner skjer gjennom at 124 sportspersonligheter stemmer. Stemmingen skjer ved at alle de 124 sportspersonlighetene setter opp en liste over de tre mest aktuelle kandidatene, øverst står den de helst vil skal vinne. Deretter telles stemmene opp ved at den øverst på lista får tre poeng, den andre får to, og den tredje personen på lista får ett poeng. Etter alle stemmene er talt opp slik, legges poengsummene sammen, og den personen med flest poeng vinner. Altså trenger vinneren ikke nødvendigvis å være den som står øverst på flest av stemmesedlene.
Kuben fleridrettshall

Kuben fleridrettshall er en basketballhall tilknyttet idrettsanlegget ved Kuben yrkesarena i Oslo. Fleridrettshallen ligger i byggets 3. etasje, og har egen tribune med plass til ca 200 tilskuere. Kuben videregående skole nytter hallen i sitt undervisningstilbud til elever i kroppsøving.
I tilknytning til hallen er også rom for spinning, styrketrening, samt et speilrom for kampsport og dans. Det er utgang fra tribunen til skolens takterrasse med en liten utendørs basketballbane. Skolen har flere rom for kroppsøving i nabobygget BiKuben.
Det bayerske statskanselli

Det bayerske statskanselli er den bayerske ministerpresidentens kontor og embedsverk. Det koordinerer også den bayerske regjeringens arbeide og beslutningsprosesser. Videre har det ansvaret for representative oppgaver.